《答阎求仁》
宋代·黄庭坚

暮天携手步河梁，把酒淹留斜日光。
生当有别各异方，古人嗟此乐难当。
大梁嬉游少年场，春风花枝啭鹂黄。
节物谢徂岁渠央，来自江南登君堂。
秋气欲动闻寒螿，会几何日今别长。
与子观化言两忘，浩歌放船入莽苍。
绿藻刺眼红蕖香，湖月夜飞衣袂凉。
相从宴坐歌胡床，赠言锦绣邀报章。
君心温良志则刚，不能牛下学歌商。
欲谢世纷自翱翔，果行此策无乃良。
昔人所学浩渺茫，海涵地负无抵当。
弃捐其人及粃糠，帝王之功一豪芒。
既趋世故自遐遑，何异臧谷俱亡羊。
以生随之中道伤，止吾已知终必亡。
我亦闻之未能行，慨今无策可伏藏。
身藏衣食叶南阳，脱身自当及康强。
不待齿疏发苍浪，优游濠上如惠庄，论交莫逆与子相。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。